Úradný vestník L 102 , 24/04/2003 S. 0082 - 0097



Komisia Rozhodnutie Komisie zo 14. apríla 2003, ktorým sa ustanovujú ekologické kritériá na udeľovanie environmentálnej značky spoločenstva turistickej ubytovacej službe (oznámené pod číslom dokumentu C(2003) 235) (Text s významom pre EHP) (2003/287/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde spoločenstva pri udeľovaní environmentálnej značky [1] a najmä na druhý pododsek jeho článku 6 ods. 1 a šiesty odsek bodu 2 jeho prílohy V, keďže: (1) podľa nariadenia (ES) č. 1980/2000 sa environmentálna značka spoločenstva môže udeliť výrobku, ktorého vlastnosti mu umožňujú, aby významne prispel k zlepšeniu vo vzťahu ku kľúčovým environmentálnym aspektom; (2) nariadenie (ES) č. 1980/2000 stanovuje, že osobitné kritériá pre udelenie environmentálnej značky sa ustanovia podľa skupín výrobkov; (3) v prípade turistickej ubytovacej služby by sa mali ekologické kritéria rozdeliť na povinné kritériá, ktoré sa musia všetky splniť, a nepovinné kritériá, z ktorých bude potrebné splniť len určitý počet; (4) pokiaľ ide o príslušné poplatky, mali by sa znížiť, ako je stanovené v nariadení 1980/2000 a článku 5 rozhodnutia Komisie 2000/728/ES z 10. novembra 2000 ustanovujúce poplatky za prihlášku environmentálnej značky spoločenstva a ročné poplatky za environmentálnu značku spoločenstva; [2] (5) v prípade mikro podnikov a horských chát je vhodné ustanoviť ďalšie zníženia poplatkov, aby sa zohľadnili ich obmedzené finančné zdroje a ich osobitná dôležitosť v rámci tejto skupiny výrobkov; (6) opatrenia stanovené v tomto rozhodnutí sú založené na návrhu kritérií, ktoré vypracovala Rada pre udeľovanie environmentálnej značky Európskej únie zriadená podľa článku 13 nariadenia (ES) č. 1980/2000; (7) opatrenia stanovené v tomto rozhodnutí sú v súlade so stanoviskom výboru zriadeného v súlade s článkom 17 nariadenia (ES) č. 1980/2000, PRIJALA TOTO ROZHODNUTIE: Článok 1 S cieľom udelenia environmentálnej značky spoločenstva podľa nariadenia (ES) 1980/2000 služba musí patriť do skupiny výrobkov "turistická ubytovacia služba" definovanej v článku 2 tohto rozhodnutia a musí vyhovovať ekologickým kritériám stanoveným v prílohe k tomuto rozhodnutiu. Tieto kritériá sa rozdeľujú na povinné kritériá, ktoré sa musia všetky splniť, a nepovinné kritériá, z ktorých bude potrebné splniť určitý počet, ako je uvedené v prílohe. Článok 2 Skupina výrobkov "turistická ubytovacia služba" obsahuje poskytovanie nocľahu za poplatok v krytých izbách, vybavených aspoň posteľou, ktorá sa pre turistov, cestujúcich a podnájomníkov ponúka ako hlavná služba. Poskytovanie nocľahu v krytých izbách môže zahŕňať stravovacie služby, fitnes aktivity a/alebo zelené plochy. Článok 3 1. Poplatky za prihlášku a ročné poplatky sú, ako je ustanovené v rozhodnutí 2000/728/ES. 2. Odchylne od odseku 1 sa poplatok za prihlášku v prípade mikro podnikov a horských chát zníži o 75 % bez možnosti ďalšieho zníženia. Minimálny ročný poplatok je 100 EUR a ročný objem predaja, z ktorého sa vypočítava ročný poplatok, sa zníži o 50 %. Ročný objem predaja sa vypočíta tak, že sa dodacia cena vynásobí počtom nocľahov a výsledok sa zníži o 50 %. Za dodaciu cenu sa považuje priemerný poplatok, ktorý hosť zaplatí za nocľah, vrátane všetkých služieb, na ktoré sa nevzťahujú ďalšie poplatky. Uplatnia sa zníženia minimálneho ročného poplatku uvedené v článku 2 rozhodnutia 2000/728/ES. 3. Na účely tohto rozhodnutia znamenajú mikro podniky definované v odporúčaní Komisie 96/280/ES z 3. apríla 1996 o definícii malých a stredných podnikov [3] a jeho následných zmenách a doplnkoch, a horské chaty znamenajú turistické ubytovanie vhodné na poskytovanie krytého nocľahu v izolovaných horských oblastiach pre horolezcov a turistov. Článok 4 Na správne účely sa skupine výrobkov "turistická ubytovacia služba" prideľuje číselný kód "25". Článok 5 Toto rozhodnutie sa uplatňuje od 1. mája 2003 do 30. apríla 2007. Ak sa 30. apríla 2007 neprijmú zrevidované kritériá, toto rozhodnutie sa uplatňuje do 30. apríla 2008. Článok 6 Toto rozhodnutie je adresované členským štátom. V Bruseli 14. apríla 2003 Za Komisiu Margot Wallström členka Komisie [1] Ú. v. ES L 237, 21.9.2000, s. 1. [2] Ú. v. ES L 293, 22.11.2000, s. 18. [3] Ú. v. ES L 107, 30.4.1996, s. 4. -------------------------------------------------- PRÍLOHA RÁMEC Ciele kritérií Kritériá sú zamerané na obmedzenie najzávažnejších environmentálnych vplyvov z troch fáz cyklu poskytovania služieb (nákup, poskytovanie služieb, odpad). Zameriavajú sa najmä na: - obmedzenie spotreby energie, - obmedzenie spotreby vody, - obmedzenie tvorby odpadu, - uprednostnenie obnoviteľných zdrojov a látok, ktoré sú menej nebezpečné pre životné prostredie, - podporu environmentálnej komunikácie a vzdelávania. Požiadavky na hodnotenie a overovanie Osobitné požiadavky na hodnotenie a overovanie sa uvádzajú v rámci každého kritéria. V prípade potreby sa môžu použiť iné skúšobné metódy a normy, ako sú uvedené pre každé kritérium, ak príslušný orgán posudzujúci žiadosť ich uzná za rovnocenné. V prípade, keď sa od žiadateľa vyžaduje, aby predložil vyhlásenia, dokumentáciu, analýzy, protokoly o skúškach alebo iný dôkaz potvrdzujúci súlad s kritériami, rozumie sa, že tieto dokumenty môžu podľa potreby pochádzať od žiadateľa a/alebo jeho dodávateľa(-ov) a/alebo ich dodávateľa(-ov) atď. Príslušné orgány môžu v prípade potreby vyžadovať sprievodnú dokumentáciu a vykonať nezávislé overenia. Príslušným orgánom sa odporúča, aby pri hodnotení žiadostí a sledovaní súladu s kritériami zohľadňovali uplatňovanie uznávaných systémov environmentálneho manažérstva, ako sú EMAS alebo ISO 14001. ( Poznámka: uplatňovanie takýchto systémov manažérstva sa nevyžaduje. ) POVINNÉ KRITÉRIÁ Musia sa splniť všetky kritériá v tomto oddieli. ENERGIA 1. Elektrická energia z obnoviteľných zdrojov Aspoň 22 % elektrickej energie musí pochádzať z obnoviteľných zdrojov energie, ako je definované v smernici Európskeho parlamentu a Rady 2001/77/ES z 27. septembra 2001 o podpore elektrickej energie vyrábanej z obnoviteľných zdrojov energie na vnútornom trhu s elektrickou energiou. [1] Toto kritérium sa uplatňuje iba na turistické ubytovacie zariadenie, ktoré má prístup na trh, ktorý ponúka energiu vyrábanú z obnoviteľných zdrojov energie. Hodnotenie a overovanie: Žiadateľ poskytne vyhlásenie od dodávateľa elektrickej energie (alebo zmluvu), kde sa uvedie druh zdroja(-ov) obnoviteľnej energie, percento energie dodávanej z obnoviteľného zdroja a uvedie sa maximálne percento, ktoré je možné dodať. Podľa smernice 2001/77/ES znamenajú obnoviteľné zdroje energie obnoviteľné nefosílne zdroje energie (vietor, slnko, geotermálna energia, vlny, príliv, vodná energia, biomasa, plyn zo skládok, plyn z čistiarní odpadových vôd a bioplyny). 2. Uhlie a ťažké oleje Ako zdroj energie sa nesmú použiť žiadne ťažké oleje s obsahom síry vyšším ako 0,2 % a žiadne uhlie. Toto kritérium sa uplatňuje iba na turistické ubytovacie zariadenia, ktoré majú nezávislý systém kúrenia. Hodnotenie a overovanie: Žiadateľ poskytne vyhlásenie o súlade s týmto kritériom a uvedie druh použitých druhov zdrojov energie. 3. Elektrická energia na kúrenie Aspoň 22 % elektrickej energie používanej na vykurovanie miestností a úžitkovú teplú vodu musí byť z obnoviteľných zdrojov energie, ako je definované v smernici 2001/77/ES. Toto kritérium sa uplatňuje iba na turistické ubytovacie zariadenie, ktoré má nezávislý elektrický vykurovací systém a má prístup na trh, ktorý ponúka elektrickú energiu vyrobenú z obnoviteľných zdrojov energie. Hodnotenie a overovanie: Žiadateľ poskytne vyhlásenie o súlade s týmto kritériom a uvedie druh a množstvo druhov zdrojov energie použitých na vykurovanie spolu s dokumentáciou týkajúcou sa kotlov (generátorov tepla), ak sa používajú. 4. Účinnosť kotla Účinnosť každého nového kotla (generátora tepla) zakúpeného počas trvania platnosti environmentálnej značky musí byť aspoň 90 % merané podľa smernice Rady 92/42/EHS z 21. mája 1992 o požiadavkách na účinnosť pre nové kotly na teplú vodu na kvapalné alebo plynné palivá [2] alebo podľa príslušných noriem pre výrobok a predpisov pre také kotly, na ktoré sa táto smernica nevzťahuje. Kotly na teplú vodu na kvapalné alebo plynné palivá definované v smernici 92/42/EHS musia byť v súlade s normami účinnosti stanovenými v smernici. Účinnosť kotlov, na ktoré sa nevzťahuje smernica 92/42/EHS, musí byť v súlade s pokynmi výrobcu a národnými a miestnymi právnymi predpismi týkajúcimi sa účinnosti. Hodnotenie a overovanie: Žiadateľ poskytne technickú správu vydanú osobami zodpovednými za predaj a/alebo údržbu kotla, kde bude uvedená účinnosť. Smernica 92/42/ES definuje užitočnú účinnosť (vyjadrenú v %) ako pomer medzi teplom, ktoré sa odovzdá vode v kotli a produktom čistej tepelnej hodnoty pri stálom tlaku paliva a spotrebe vyjadrenej ako množstvo paliva za jednotku času. Článok 3 smernice 92/42/EHS na nevzťahuje na tieto kotly: kotly na teplú vodu na rôzne druhy paliva vrátane pevných palív; zariadenia na okamžitú prípravu teplej vody; kotly určené na vykurovanie palivami, ktorých vlastnosti sa značne odlišujú od vlastností kvapalných a plynných palív, ktoré sa všeobecne predávajú (priemyselný odpadový plyn, bioplyn, atď.); variče a prístroje určené najmä na vykurovanie budov, v ktorých sú nainštalované a ako doplnkovú funkciu majú dodávku teplej vody pre ústredné kúrenie a úžitkovú teplú vodu. 5. Klimatizácia Každý klimatizačný systém zakúpený počas trvania udelenia environmentálnej značky musí mať energetickú účinnosť aspoň triedy B, ako je ustanovené v smernici Komisie 2002/31/ES z 22. marca 2002, ktorou sa vykonáva smernica Rady 92/75/EHS, pokiaľ ide o označovanie klimatizačných zariadení pre domácnosť energetickými štítkami, [3] alebo rovnocennú energetickú účinnosť. Poznámka: Toto kritérium sa nevzťahuje na klimatizačné zariadenia, ktoré sú buď spotrebiče, ktoré môžu využívať aj iné zdroje energie, alebo spotrebiče na báze vzduch – voda a voda – voda, alebo jednotky s výkonom (chladiaci výkon) väčším ako 12 kW. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, predaj a/alebo údržbu klimatizačného systému. 6. Izolácia okien Všetky okná v miestnosti majú primeraný vysoký stupeň tepelnej izolácie podľa miestnych klimatických podmienok a poskytujú primeraný stupeň akustickej izolácie. Hodnotenie a overovanie: Žiadateľ poskytne vlastné vyhlásenie, ak je dostačujúce, alebo vyhlásenie od odborného technika, kde sa uvedie súlad s týmto kritériom. 7. Vypínanie kúrenia alebo klimatizácie Ak sa kúrenie a/alebo klimatizácia automaticky nevypínajú pri otvorení okien, musí byť k dispozícii ľahko dostupná informácia, ktorá hosťovi pripomenie, aby zatvoril okno(-á), ak je zapnuté kúrenie alebo klimatizácia. Toto kritérium sa uplatňuje iba na turistické ubytovacie zariadenia, ktoré majú kúrenie a/alebo klimatizáciu. Hodnotenie a overovanie: Žiadateľ poskytne vyhlásenie o súlade s týmto kritériom spolu s textom informácie (v prípade potreby). 8. Vypínanie svetiel Ak v miestnosti nie je automatické vypínanie svetla(-iel), musí byť k dispozícii ľahko dostupná informácia, ktorá požiada hosťa o vypnutie svetiel pri odchode z miestnosti. Hodnotenie a overovanie: Žiadateľ poskytne vyhlásenie o súlade s týmto kritériom spolu s postupom, akým sa informácia predkladá. 9. Energeticky úsporné žiarovky a) Do jedného roka od dátumu podania žiadosti musí mať aspoň 60 % všetkých žiaroviek v ubytovacom zariadení energetickú účinnosť triedy A, ako je definované v smernici Komisie 98/11/ES z 27. januára 1998, ktorou sa vykonáva smernica Rady 92/75/EHS, pokiaľ ide o označovanie lámp pre domácnosť energetickými štítkami. [4] Toto sa nevzťahuje na žiarovky, ktorých fyzikálne vlastnosti nedovoľujú zámenu za energeticky úsporné žiarovky. b) Do jedného roka od dátumu podania žiadosti aspoň 80 % žiaroviek, ktoré sa nachádzajú na miestach, kde je pravdepodobnosť, že budú zapnuté viac ako päť hodín denne, musia mať energetickú účinnosť triedy A, ako je definované v smernici 98/11/ES. Toto sa nevzťahuje na žiarovky, ktorých fyzikálne vlastnosti nedovoľujú zámenu za energeticky úsporné žiarovky. Hodnotenie a overovanie: Žiadateľ poskytne vyhlásenie o súlade s obidvomi časťami tohto kritéria spolu s uvedením triedy energetickej účinnosti rôznych používaných žiaroviek. 10. Časový spínač sauny Všetky sauny musia mať časový spínač. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, a/alebo údržbu týchto systémov. VODA 11. Vodný zdroj Ubytovacie zariadenie poskytne vyhlásenie vodárenskému orgánu o ochote používať rôzne vodné zdroje (napr. vodu z vodovodu, povrchovú vodu), ak prieskumy miestneho plánu ochrany vody preukážu vysokú mieru vplyvu na životné prostredie pri používaní súčasného zdroja vody. Toto kritérium sa uplatňuje iba v prípade, keď turistické ubytovacie zariadenie nezískava vodu z vodovodného potrubia. Hodnotenie a overovanie: Žiadateľ poskytne vyhlásenie ako je uvedené vyššie spolu s príslušnou dokumentáciou, vrátane výsledkov prieskumov miestneho plánu ochrany vody (ak existujú), a uvedú sa všetky potrebné opatrenia, ktoré je potrebné prijať a poskytne dokumentáciu o príslušných prijatých opatreniach. 12. Prietok vody z vodovodných kohútikov a spŕch Prietok vody s vodovodných kohútikov a spŕch nesmie byť vyšší ako 12 litrov za minútu. Hodnotenie a overovanie: Žiadateľ poskytne vyhlásenie o súlade s týmto kritériom spolu s vysvetlením akým spôsobom ubytovacie zariadenie spĺňa kritérium a v prípade potreby s príslušnou dokumentáciou. 13. Šetrenie vodou v kúpeľni a toaletách V kúpelni a toaletách sa poskytne príslušná informácia pre hosťa o tom, ako môže napomôcť ubytovaciemu zariadeniu pri úspore vody. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou informáciou pre hosťa. 14. Odpadové koše na toaletách Každá toaleta musí mať príslušný odpadový kôš a hosť musí byť vyzvaný, aby používal odpadový kôš na príslušný odpad namiesto toalety. Hodnotenie a overovanie: Žiadateľ poskytne vyhlásenie o súlade s týmto kritériom spolu s textom informácie pre hosťa. 15. Splachovanie pisoárov Pisoáre musia mať automatické alebo manuálne splachovanie tak, aby naraz nespláchlo viac ako päť pisoárov. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou dokumentáciou o nainštalovaných pisoároch. 16. Netesnosti Personál sa poučí, aby každý deň kontroloval viditeľné netesnosti a v prípade potreby vykonal potrebné opatrenia. Hosť musí byť vyzvaný, aby informoval personál o každej netesnosti. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou informáciou o témach školenia a kópiou informácie určenej pre hosťa. 17. Výmena uterákov a plachiet Hosťovi sa poskytne informácia o environmentálnej politike turistického ubytovacieho zariadenia, v ktorej sa uvedie, že plachty a uteráky sa vymenia buď na vlastnú žiadosť, alebo bežne jedenkrát za týždeň v ubytovacích zariadeniach nižšej triedy a dvakrát do týždňa v ubytovacích zariadeniach vyššej triedy. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou dokumentáciou, ktorá dokazuje, že sa hosťovi poskytla informácia. 18. Polievanie rastlín a záhrad Kvety a záhrady sa musia polievať pred maximálnou úrovňou slnečného žiarenia alebo po západe slnka, kde to regionálne alebo klimatické podmienky umožňujú. Hodnotenie a overovanie: Žiadateľ poskytne vyhlásenie o súlade s týmto kritériom. 19. Čistenie odpadovej vody Všetka odpadová voda sa musí čistiť. Ak nie je možné žiadne pripojenie na miestnu čistiareň odpadových vôd, musí mať turistické ubytovacie zariadenie vlastný systém čistenia, ktorý spĺňa požiadavky príslušných miestnych, národných alebo európskych právnych predpisov. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o pripojení na miestnu čistiareň odpadových vôd alebo v prípade potreby o vlastnom systéme čistenia vody. 20. Plán hospodárenia s odpadovou vodou Ubytovacie zariadenie požiada miestnu správu o plán hospodárenia s odpadovou vodou a ak existuje, bude sa podľa neho riadiť. Hodnotenie a overovanie: Žiadateľ poskytne list pre miestnu správu hospodárenia s odpadovou vodou, v ktorom žiada o návrh miestneho plánu na hospodárenie s odpadovou vodou, a príslušnú odpoveď. V prípade existujúceho plánu poskytne žiadateľ dokumentáciu o vykonaných opatreniach na jeho plnenie. DETERGENTY A DEZINFEKČNÉ PROSTREIDKY 21. Dezinfekčné prostriedky Dezinfekčné prostriedky sa použijú, iba ak je to potrebné na splnenie požadovaných hygienických podmienok. Hodnotenie a overovanie: Žiadateľ poskytne vyhlásenie o súlade s týmto kritériom spolu s informáciou, kde a kedy sa používajú dezinfekčné prostriedky. 22. Školenie personálu o používaní detergentov a dezinfekčných prostriedkov Personál sa poučí, aby neprekračoval množstvo detergentu a dezinfekčného prostriedku odporúčaného podľa návodu na obale. Hodnotenie a overovanie: Žiadateľ poskytne vyhlásenie o súlade s týmto kritériom spolu s údajmi o príslušnom školení. ODPAD 23. Separácia odpadu hosťami Poskytnú sa primerané nádoby umožňujúce, aby hostia separovali odpad podľa miestnych alebo národných systémov. Pomocou zreteľnej informácie v miestnostiach budú hostia požiadaní o separáciu ich odpadu. Hodnotenie a overovanie: Žiadateľ poskytne vyhlásenie o súlade s týmto kritériom spolu s údajmi o nádobách a kópiou značiek/informácie. 24. Nebezpečný odpad Personál musí separovať nebezpečný odpad uvedený v rozhodnutí Komisie 2000/532/ES z 3. mája 2000, ktorým sa nahrádza rozhodnutie 94/3/ES, ktorým sa ustanovuje zoznam odpadov podľa článku 1 písm. a) smernice Rady 75/442/EHS o odpade, a rozhodnutie Rady 94/904/ES, ktorým sa ustanovuje zoznam nebezpečného odpadu podľa článku 1 ods. 4 smernice Rady 91/689/EHS o nebezpečnom odpade, [5] a v jeho následných zmenách a doplnkoch, a bude sa hľadať vhodný spôsob na ich zneškodnenie. Toto zahŕňa tonery, atramenty, chladiarenské zariadenia, batérie, farmaceutiká. Ak miestny orgán nezabezpečuje zneškodňovanie nebezpečného odpadu, žiadateľ poskytne každý rok vyhlásenie miestneho orgánu, že nie je k dispozícii žiaden systém zneškodňovania odpadu. Hodnotenie a overovanie: Žiadateľ poskytne vyhlásenie o súlade s týmto kritériom spolu so zoznamom nebezpečných odpadov, ktoré turistické ubytovacie zariadenie vyprodukuje, a uvedú sa prostriedky na nakladanie, separovanie, zber a zneškodňovanie nebezpečného odpadu spolu s kópiami príslušných zmlúv s tretími stranami. V prípade potreby poskytne žiadateľ každý rok zodpovedajúce vyhlásenie od miestneho orgánu. 25. Separácia odpadu Personál separuje odpad podľa kategórií, ktoré miestne a národné zariadenia odpadového hospodárstva spracujú oddelene. Ak miestna správa neponúka separovaný zber odpadu a/alebo zneškodňovania, ubytovacie zariadenie im písomne vyjadrí svoju ochotu separovať odpad a vyjadrí svoje znepokojenie vzhľadom na nedostatočný separovaný zber a/alebo zneškodňovanie. Požiadavka miestnym orgánom, aby zabezpečili separovaný zber a/alebo zneškodňovanie, sa im zašle každý rok. Hodnotenie a overovanie: Žiadateľ poskytne vyhlásenie o súlade s týmto kritériom spolu s uvedením rôznych kategórií odpadu akceptovaného miestnymi orgánmi a postupmi na zber, separovanie a zneškodňovanie týchto kategórií v rámci turistického zariadenia a/alebo príslušnými zmluvami so súkromnými organizáciami. V prípade potreby poskytne žiadateľ každý rok zodpovedajúce vyhlásenie od miestneho orgánu. 26. Odvoz odpadu Ak miestne orgány odpadového hospodárstva nezbierajú odpad v turistickom ubytovacom zariadení alebo v jeho blízkosti, turistické ubytovacie zariadenie zabezpečí odvoz svojho odpadu na vhodné miesto, pričom sa transport obmedzí na čo najnižšiu mieru. Hodnotenie a overovanie: Žiadateľ poskytne vyhlásenie o súlade s týmto kritériom spolu s informáciou o vhodných miestach, transportných opatreniach a príslušných vzdialenostiach. 27. Jednorázové výrobky Pokiaľ to nevyžadujú právne predpisy, v miestnostiach a reštauráciách sa nepoužije žiaden z týchto výrobkov: - toaletné potreby, ktoré obsahujú jednu dávku alebo sú na jedno použitie (napr. šampón, mydlo, kúpacie čiapky atď.), - poháre, taniere a príbor. Hodnotenie a overovanie: Žiadateľ poskytne vyhlásenie o súlade s týmto kritériom spolu s informáciou, ktoré jednorazové výrobky sa používajú a na základe ktorých právnych predpisov. INÉ SLUŽBY 28. Zákaz fajčenia v spoločných priestoroch V spoločných priestoroch sa zriadi nefajčiarska časť. Hodnotenie a overovanie: Žiadateľ poskytne vyhlásenie o súlade s týmto kritériom. 29. Verejná doprava Hosťom a personálu sa poskytne ľahko dostupná informácia o tom, ako sa za použitia verejnej dopravy dostanú do ubytovacieho zariadenia a k ostatným miestnym cieľom. V prípade, že nie je k dispozícii verejná doprava, poskytne sa tiež informácia o iných environmentálne uprednostňovaných dopravných prostriedkoch. Hodnotenie a overovanie: Žiadateľ poskytne vyhlásenie o súlade s týmto kritériom spolu s kópiami poskytnutých informačných materiálov. VŠEOBECNÉ MANAŽÉRSTVO Žiadatelia so systémom environmentálneho manažérstva registrovaným na základe nariadenia EMAS alebo s certifikáciou podľa ISO 14001 automaticky spĺňajú povinné všeobecné kritériá manažérstva, ktoré sú uvedené nižšie. V takomto prípade na overenie súladu s týmto povinným manažérskym kritériom slúži registrácia EMAS alebo certifikácia ISO 14001. 30. Všeobecná údržba a poskytovanie služieb Všetky zariadenia používané na poskytovanie turistických ubytovacích služieb sa obsluhujú a udržiavajú v súlade s právnymi predpismi a inak v prípade potreby a prácu vykonáva iba kvalifikovaný personál. V prípade zariadení, na ktoré sa vzťahujú kritériá, správca ubytovacieho zariadenia musí mať písomné vyhlásenie od technika o frekvencii, ktorá sa podľa právnych predpisov vyžaduje na kontroly údržby. Hodnotenie a overovanie: Žiadateľ poskytne vyhlásenie o súlade s týmto kritériom spolu so zoznamom zariadení a osôb/spoločností vykonávajúcich údržbu. 31. Údržba a obsluha kotlov a) Údržba a obsluha kotlov sa vykoná aspoň raz do roka alebo častejšie, ak sa tak vyžaduje na základe právnych predpisov alebo potreby, príslušne kvalifikovaným personálom, podľa CEI a národných noriem, kde sa uplatňujú, alebo podľa návodu výrobcu. b) Raz do roka sa vykoná skúška, či sú dodržané úrovne účinnosti, ako sú definované v smernici 82/42/EHS alebo vnútroštátnych právnych predpisov alebo podľa výrobcu a či sú emisie v rámci povolených limitov. Ak sa pri skúškach údržby ukáže, že uvedené podmienky nie sú splnené, musí sa okamžite vykonať nápravné opatrenie. Hodnotenie a overovanie: Žiadateľ poskytne vyhlásenie o súlade s obidvomi časťami tohto kritéria spolu s opisom kotlov a ich programom údržby a údajmi o osobách/spoločnostiach vykonávajúcich údržbu a čo sa pri nej preveruje. 32. Stanovenie environmentálnej politiky a akčného programu Vedenie zariadenia musí mať environmentálnu politiku a vypracuje k nej jednoduchý a presný akčný program na zabezpečenie uplatňovania environmentálnej politiky. V akčnom pláne sa uvedú ciele environmentálneho správania vzhľadom na energiu, vodu, chemikálie a odpad, ktoré sa stanovia každé dva roky pri zohľadnení nepovinných kritérií. Uvedie sa osoba, ktorá bude konať ako environmentálny manažér ubytovacieho zariadenia a ktorá bude zodpovedná za vykonávanie potrebných opatrení a dosiahnutie cieľov. Pripomienky a sťažnosti od hostí budú vítané a zohľadnia sa. Hodnotenie a overovanie: Žiadateľ poskytne vyhlásenie o súlade s týmto kritériom spolu s kópiu environmentálnej politiky, stanoviskom k tejto politike a akčným programom a postupmi na zohľadnenie príspevkov od hostí. 33. Školenie personálu Turistické ubytovacie zariadenie poskytne personálu informácie a školenie, vrátane písomných postupov alebo príručiek na zabezpečenie uplatňovania environmentálnych opatrení a zlepšenie uvedomenia o environmentálne vhodnom správaní. Príslušné školenie sa zabezpečí všetkým novým zamestnancom do štyroch týždňov od ich nástupu do zamestnania a ostatným zamestnancom raz do roka. Hodnotenie a overovanie: Žiadateľ poskytne vyhlásenie o súlade s týmto kritériom spolu s údajmi o programe školenia, jeho obsahu a uvedie sa, akého školenia sa ktorí zamestnanci zúčastnili a kedy. 34. Informácie pre hostí Turistické ubytovacie zariadenie poskytne informácie hosťom, vrátane účastníkov konferencií, o svojej environmentálnej politike a vykonaných opatreniach a o európskej environmentálnej značke. Informácie sa na recepcii poskytnú hosťom ústne a upozornenia vyzývajúce hostí, aby podporili environmentálne ciele, sa umiestnia pre hostí na viditeľnom mieste, predovšetkým v ich izbách. Hodnotenie a overovanie: Žiadateľ poskytne vyhlásenie o súlade s týmto kritériom spolu s kópiami informácií a upozornení poskytnutých hosťom. 35. Údaje o spotrebe energie a vody Turistické ubytovacie zariadenie musí mať postupy na zber a monitorovanie údajov o celkovej spotrebe energie (kWh), spotrebe elektrickej energie (KWh), energie použitej na kúrenie (kWh) a spotrebe vody (litre). Údaje sa zberajú pri každej faktúre alebo aspoň každé tri mesiace a tiež sa vyjadria ako spotreba na nocľah a na m2 uzavretého priestoru. Ubytovacie zariadenie poskytne raz do roka správu o výsledkoch príslušnému orgánu, ktorý posudzuje žiadosť. Hodnotenie a overovanie: Žiadateľ poskytne vyhlásenie o súlade s týmto kritériom spolu s opisom postupov. Pri podaní žiadosti žiadateľ poskytne údaje o uvedených spotrebách aspoň za tri predchádzajúce mesiace (ak sú už k dispozícii) a potom každoročne poskytne tieto údaje za predchádzajúci rok. 36. Zber ďalších údajov Turistické ubytovacie zariadenie musí mať postupy na zber a monitorovanie údajov o spotrebe chemikálií (gramy suchej látky) a objeme vyprodukovaného odpadu (litre a/alebo kg netriedeného odpadu). Údaje sa zberajú aspoň každých šesť mesiacov a tiež sa vyjadria ako spotreba alebo produkcia na nocľah a na m2 uzavretého priestoru. Ubytovacie zariadenie poskytne raz do roka správu o výsledkoch príslušnému orgánu, ktorý posudzuje žiadosť. Hodnotenie a overovanie: Žiadateľ poskytne vyhlásenie o súlade s týmto kritériom spolu s opisom postupov. Pri podaní žiadosti žiadateľ poskytne údaje o uvedených spotrebách aspoň za šesť predchádzajúcich mesiacov (ak sú už k dispozícii) a potom každoročne poskytne tieto údaje za predchádzajúci rok. Žiadateľ uvedie poskytované služby a či sa v zariadení perie bielizeň. 37. Informácie uvedené na environmentálnej značke Kolónka 2 na environmentálnej značke obsahuje tento text: - vykonané opatrenia na úsporu energie a vody, - opatrenia vykonané na zníženie odpadu, - všeobecné environmentálne opatrenia. Hodnotenie a overovanie: Žiadateľ poskytne vzor, akým spôsobom je použitá environmentálna značka, spolu s vyhlásením o súlade s týmto kritériom. NEPOVINNÉ KRITÉRIÁ Požadovaný počet bodov Ako je uvedené v názve každého kritéria v tomto oddieli, všetky nepovinné kritériá majú pridelené body. Počet splnených kritérií musí celkove zodpovedať 16,5 bodu. Celkový počet bodov sa zvýši o 1 bod za každú z týchto troch dodatočne ponúkaných služieb, ktoré sú v správe alebo vlastníctve turistického ubytovacieho zariadenia: stravovacie služby, fitnes aktivity, zelené plochy. K stravovacím službám patria raňajky. K fitnes aktivitám patrí sauna, bazény a všetky podobné zariadenia, ktoré sa nachádzajú na pozemku ubytovacieho zariadenia. K zeleným plochám patria parky a záhrady, ktoré sú prístupné pre hostí. ENERGIA 38. Výroba energie pomocou fotočlánkov a vetra (2 body) Turistické ubytovacie zariadenie musí mať systém fotočlánkov alebo výrobu elektrickej energie pomocou vetra, ktoré dodávajú aspoň 20 % celkovej spotreby elektrickej energie za rok. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o systéme výroby elektrickej energie pomocou fotočlánkov alebo vetra a údaje o ich potenciálnom a skutočnom výkone. 39. Vykurovanie obnoviteľnými zdrojmi energie (1,5 bodu) Aspoň 50 % celkovej energie použitej na vykurovanie buď miestností alebo na zohrievanie úžitkovej teplej vody musí pochádzať z obnoviteľných zdrojov energie. Hodnotenie a overovanie: Žiadateľ poskytne vyhlásenie o súlade s týmto kritériom spolu s údajmi o spotrebovanej energii pri vykurovaní miestností a zohrievaní úžitkovej teplej vody a poskytne dokumentáciu, ktorá dokazuje, že aspoň 50 % tejto energie pochádza z obnoviteľných zdrojov energie. 40. Energetická účinnosť kotlov (1 bod) Turistické ubytovacie zariadenie musí mať kotol so štyrmi hviezdičkami, ako je definované v článku 6 smernice 92/42/ES. Hodnotenie a overovanie: Žiadateľ poskytne vyhlásenie o súlade s týmto kritériom spolu so správou od odborných technikov zodpovedných za predaj a/alebo údržbu kotla. 41. Emisie NOx z kotla (1.5 bodu) Kotol musí byť triedy 5 normy EN 297 prA3 upravujúcej emisie NOx a musí vypúšťať menej ako 70 mg NOx/kWh. Hodnotenie a overovanie: Žiadateľ poskytne vyhlásenie o súlade s týmto kritériom spolu so správu od odborných technikov zodpovedných za predaj a/alebo údržbu kotla. 42. Diaľkové kúrenie (1 bod) Na vykurovanie turistického ubytovacieho zariadenia sa používa diaľkové kúrenie. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou, ktorá dokazuje pripojenie na diaľkové kúrenie. 43. Kombinácia tepla a energie (1,5 bodu) Všetku elektrickú energiu a vykurovanie ubytovacieho zariadenia poskytuje zariadenie na kombinovanú výrobu tepla a elektrickej energie. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o zariadení na kombinovanú výrobu tepla a elektrickej energie. 44. Tepelné čerpadlá (1,5 bodu) Turistické ubytovacie zariadenie má tepelné čerpadlá poskytujúce teplo a/alebo klimatizáciu. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o tepelných čerpadlách. 45. Regenerácia tepla (2 body) Turistické ubytovacie zariadenie má systém na regeneráciu tepla pre 1 (1 bod) alebo 2 (2 body) z týchto kategórií: chladiarenské systémy, ventilátory, práčky, umývačky riadu, bazén(-y), úžitkovú teplú vodu. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o systémoch na regeneráciu tepla. 46. Termoregulácia (1,5 bodu) V každej miestnosti sa teplota individuálne reguluje. Hodnotenie a overovanie: Žiadateľ poskytne vyhlásenie o súlade s týmto kritériom spolu s dokumentáciou o termoregulačných systémoch. 47. Izolácia existujúcich budov (2 body) Budova má izoláciu, ktorá má hodnoty nad minimálnymi národnými požiadavkami tak, aby zabezpečovala významné zníženie spotreby energie. Hodnotenie a overovanie: Žiadateľ poskytne vyhlásenie o súlade s týmto kritériom od príslušného technika zodpovedného za energiu spolu s dokumentáciou o izolácii a o minimálnych národných požiadavkách. 48. Klimatizácia (1,5 bodu) Klimatizačný systém musí mať energetickú účinnosť triedy A, ako je ustanovené v smernici Komisie 2002/31/ES z 22. marca 2002, ktorou sa vykonáva smernica Rady 92/75/EHS, pokiaľ ide o označovanie klimatizačných zariadení pre domácnosť energetickými štítkami, [6] alebo rovnocennú energetickú účinnosť. Toto kritérium sa nevzťahuje na spotrebiče, ktoré môžu využívať aj iné zdroje energie, alebo prístroje na báze vzduch – voda a voda – voda, alebo jednotky s výkonom (chladiaci výkon) vyšším ako 12 kW. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, predaj a/alebo údržbu klimatizačného systému. 49. Automatické vypínanie klimatizácie (1 bod) Pri otvorení okien sa použije automatický systém vypínania klimatizácie. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, predaj a/alebo údržbu klimatizačného systému. 50. Bioklimatická architektúra (2 body) Turistické ubytovacie zariadenie je postavené v súlade so zásadami bioklimatickej architektúry. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou dokumentáciou. 51. Energeticky úsporné chladničky (1 bod), umývačky riadu (1 bod), práčka (1 bod) a kancelárske zariadenia (1 bod) a) (1 bod): Všetky chladničky pre domácnosť musia mať triedu účinnosti A podľa smernice Komisie 94/2/ES z 21. januára 1994, ktorou sa vykonáva smernica Rady 92/75/EHS, pokiaľ ide o označovanie elektrických chladničiek a mrazničiek pre domácnosť a ich kombinácií energetickými štítkami, [7] a všetky frigo- alebo minibary musia mať aspoň triedu C. Hodnotenie a overovanie: Žiadateľ poskytne dokumentáciu, kde bude uvedená energetická trieda všetkých chladničiek a frigo- alebo minibarov a uvedú sa tie, ktoré majú environmentálne označenie. b) (1 bod): Všetky umývačky riadu pre domácnosť musia mať triedu účinnosti A podľa smernice Komisie 94/17/ES zo 16. apríla 1997, ktorou sa vykonáva smernica Rady 92/75/EHS, pokiaľ ide o označovanie umývačiek riadu pre domácnosť energetickými štítkami. [8] Hodnotenie a overovanie: Žiadateľ poskytne dokumentáciu, kde bude uvedená energetická trieda všetkých umývačiek riadu a uvedú sa tie, ktoré majú environmentálne označenie. Poznámka: umývačka riadu, na ktoré sa nevzťahuje smernica 97/17/ES (napr. priemyselné umývačky riadu) nemusia zodpovedať tomuto kritériu. c) (1 bod): Všetky práčky pre domácnosť musia mať triedu účinnosti A podľa smernice Komisie 95/12/ES z 23. mája 1995, ktorou sa vykonáva smernica Rady 92/75/EHS, pokiaľ ide o označovanie práčok pre domácnosť energetickými štítkami. [9] Hodnotenie a overovanie: Žiadateľ poskytne dokumentáciu, kde bude uvedená energetická trieda všetkých práčok a uvedú sa tie, ktoré majú environmentálne označenie. Poznámka: práčky, na ktoré sa nevzťahuje smernica 95/12/ES (napr. priemyselné práčky) nemusia zodpovedať tomuto kritériu. d) (1 bod): Aspoň 80 % kancelárskych zariadení (osobné počítače, monitory, faxy, tlačiarne, skenery, kopírovacie stroje) zodpovedá energetickej hviezde, ako je ustanovené v nariadení Európskeho parlamentu a Rady (ES) č. 2422/2001 zo 6. novembra 2001 o programe označovania energetickej účinnosti kancelárskych zariadení v spoločenstve. [10] Hodnotenie a overovanie: Žiadateľ poskytne dokumentáciu, kde bude uvedená kvalifikácia na energetickú hviezdu pre kancelárske zariadenia a/alebo sa uvedú osobné počítače a prenosné počítače, ktoré majú environmentálnu značku. 52. Umiestnenie chladničky (1 bod) Kuchynská(-é) chladnička(-y) sa umiestni(-a) a nastaví(-ia) podľa zásad pre úsporu energie. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium. 53. Automatické vypínanie svetiel v izbách pre hostí (1 bod) Aspoň v 80 % izieb pre hostí je nainštalovaný automatický systém, ktorý vypne svetlo potom, ako hosť opustí svoju izbu. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, a/alebo údržbu týchto systémov. 54. Automatické vypínanie vonkajších svetiel (1 bod) Nadbytočné vonkajšie svetlá sa vypínajú automaticky. Hodnotenie a overovanie: Žiadateľ poskytne technickú správu vydanú odbornými technikmi zodpovednými za montáž, a/alebo údržbu týchto systémov. VODA 55. Používanie dažďovej vody (1,5 bodu) a recyklovanej vody (1,5 bodu) a) (1,5 bodu): Dažďová voda sa zbiera a používa na iné účely ako úžitková a pitná voda. Hodnotenie a overovanie: Žiadateľ poskytne podrobné vysvetlenie o tom, ako ubytovacie zariadenie spĺňa toto kritérium spolu s príslušnou sprievodnou dokumentáciou a príslušnými zárukami, že sú zdroje úžitkovej vody a pitnú vodu celkom oddelené. b) (1,5 bodu): Recyklovaná voda sa zbiera a používa na iné účely ako hygienické a pitné. Hodnotenie a overovanie: Žiadateľ poskytne podrobné vysvetlenie o tom, ako ubytovacie zariadenie spĺňa toto kritérium spolu s príslušnou sprievodnou dokumentáciou a príslušnými zárukami, že sú zdroje úžitkovej a pitnej vody celkom oddelené. 56. Prietok vody z vodovodných kohútikov a sprchovacích hlavíc (1,5 bodu) Priemerný prietok z vodovodných kohútikov a sprchovacích hlavíc okrem vaňových kohútikov nesmie presahovať 8,5 litrov za minútu. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 57. Splachovanie WC (1,5 bodu) Aspoň 80 % WC má spotrebu šesť litrov na spláchnutie alebo menej. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 58. Spotreba vody umývačiek riadu (1 bod) Spotreba vody umývačky riadu (vyjadrená ako W(nameraná)) musí byť menšia alebo rovná prahovej hodnote, ako je definované v nižšie uvedenej rovnici za použitia rovnakej skúšobnej metódy podľa EN 50242 a rovnakého programu umývania, ako bol vybratý pre smernicu Komisie 97/17/ES: W(nameraná) ≤ (0,625 × S) + 9,25, kde: W(nameraná) = nameraná spotreba vody umývačky riadu v litroch na program umývania zaokrúhlená na jedno desatinné miesto, S = príslušný počet štandardných súprav umývačky riadu. Hodnotenie a overovanie: Žiadateľ poskytne technickú správu vydanú odbornými technikmi zodpovednými za výrobu, predaj alebo údržbu týchto umývačiek riadu alebo dôkaz, že sa umývačkám riadu udelila environmentálna značka spoločenstva. 59. Spotreba vody práčok (1 bod) Práčky používané v ubytovacom zariadení alebo používané poskytovateľom čistiarenských služieb používajú 12 litrov vody alebo menej na kg dávky prania meranej podľa EN 60456:1999 za použitia rovnakého štandardného 60 °C cyklu na pranie bavlny, ako je zvolený v smernici 95/12/EC. Hodnotenie a overovanie: Žiadateľ poskytne technickú správu vydanú odbornými technikmi zodpovednými za výrobu, predaj alebo údržbu týchto práčok alebo dôkaz, že sa práčkam udelila environmentálna značka spoločenstva. Ubytovacie zariadenie poskytne technickú dokumentáciu od poskytovateľa čistiarenských služieb o súlade jeho práčky s kritériom. 60. Teplota vody z vodovodného kohútika a prietok (1 bod) Aspoň 80 % vodovodných kohútikov umožní presné a rýchle nastavenie teploty a prietoku vody. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 61. Časové spínače spŕch (1 bod) Sprchy v kuchyniach alebo vonkajšie sprchy majú automatický systém na zastavenie toku vody po určitom čase alebo ak sa nepoužívajú. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. NEBEZPEČNÉ CHEMIKÁLIE 62. Detergenty (do 4 bodov) Aspoň 80 hmotnostných percent detergentov na ručné umývanie riadu a/alebo detergentov pre umývačky riadov a/alebo detergentov na pranie bielizne a/alebo univerzálnych čistiacich prostriedkov, ktoré sa používajú v turistickom ubytovacom zariadení, má pridelenú environmentálnu značku spoločenstva alebo iné národné alebo regionálne environmentálne značky I typu podľa ISO (1 bod za každú z týchto štyroch kategórií detergentov). Hodnotenie a overovanie: Žiadateľ poskytne údaje a dokumentáciu (vrátane príslušných faktúr), kde budú uvedené množstvá týchto použitých výrobkov a počet tých, ktoré majú environmentálnu značku. 63. Náterové farby a laky určené na použitie v uzavretých priestoroch (1 bod) Aspoň 50 % náterových farieb a lakov určených na použitie v uzavretých priestoroch, ktoré sa použili v turistickom ubytovacom zariadení, má pridelenú environmentálnu značku spoločenstva alebo iné národné alebo regionálne environmentálne značky I typu podľa ISO. Hodnotenie a overovanie: Žiadateľ poskytne údaje a dokumentáciu (vrátane príslušných faktúr), kde budú uvedené množstvá týchto použitých výrobkov a počet tých, ktoré majú environmentálnu značku. 64. Dávkovanie dezinfekčného prostriedku do bazénu (1 bod) Bazén má automatický systém dávkovania používajúci minimálne množstvo dezinfekčného prostriedku na príslušné hygienické účely. Hodnotenie a overovanie: Žiadateľ poskytne technickú dokumentáciu týkajúcu sa automatického systému dávkovania. 65. Mechanické čistenie (1 bod) Turistické ubytovacie zariadenie má presné postupy na vykonávanie čistenia bez použitia chemikálií, ako je používanie výrobkov z mikrovlákien alebo iných materiálov na čistenie bez použitia chemikálií alebo na vykonávanie činností s podobnými účinkami. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou, ak je potrebná. 66. Ekologické záhrady (1 bod) Zelené plochy sa ošetrujú buď bez používania pesticídov, alebo podľa zásad ekologického poľnohospodárstva, ako je ustanovené v nariadení Rady (EHS) č. 2092/91 z 24. júna 1991 o ekologickej výrobe poľnohospodárskych výrobkov a príslušných označeniach poľnohospodárskych výrobkov a potravín [11] a v jeho ďalších zmenách a doplnkoch, alebo ako je uvedené vo vnútroštátnych právnych predpisoch alebo uznávaných národných ekologických systémoch. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou, ak je potrebná. ODPAD 67. Kompostovanie (2 body) Turistické ubytovacie zariadenie separuje príslušný organický odpad (záhradný odpad 1 bod; kuchynský odpad 1 bod) a zabezpečí, aby sa kompostoval podľa usmernení miestneho orgánu (napr. miestna správa, vlastné zariadenie alebo súkromná organizácia). Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou, ak je potrebná. 68. Jednorazové plechovice s nápojmi (2 body) Okrem prípadu, keď to vyžadujú právne predpisy, sa neponúkajú jednorazové plechovice s nápojmi na území, ktoré je majetkom ubytovacieho zariadenia, alebo je pod jeho priamou správou. Hodnotenie a overovanie: Žiadateľ poskytne vyhlásenie o súlade s týmto kritériom spolu s informáciou, ktoré jednorazové výrobky sa prípadne používajú a na základe ktorých právnych predpisov. 69. Balenie raňajok (2 body) Okrem prípadu, keď to vyžadujú právne predpisy, sa na raňajky nepoužívajú jednotlivo zabalené porcie. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 70. Zneškodňovanie tuku/oleja (2 body) Používajú sa nainštalované oddeľovače tuku a tuk/olej z pečenia a fritovania sa zbiera a príslušne zneškodní. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 71. Použitý textil a nábytok (2 body) Použitý nábytok a textil a iný materiál sa predá alebo daruje na charitatívne účely alebo iným organizáciám, ktoré zbierajú a rozdeľujú takýto tovar. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou od organizácií. INÉ SLUŽBY 72. Environmentálna komunikácia a vzdelávanie (1,5 bodu) Turistické ubytovacie zariadenie poskytne hosťom informácie o životnom prostredí, miestnej biodiverzite, krajine a opatreniach na ochranu prírody. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou. 73. Zákaz fajčenia v izbách (1 bod) Fajčenie je zakázané v aspoň 50 % izieb. Hodnotenie a overovanie: Žiadateľ uvedie počet a typ izieb a uvedie, v ktorý je zákaz fajčenia. 74. Bicykle (1 bod): Hosťom sú k dispozícii bicykle. Hodnotenie a overovanie: Žiadateľ poskytne vysvetlenie k tomu, ako ubytovacie zariadenie spĺňa toto kritérium. 75. Znovu naplniteľné fľaše (2 body) Turistické ubytovacie zariadenie poskytne aspoň jeden z týchto nápojov v znovu naplniteľných fľašiach: nealkoholické nápoje, vody a pivo. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s príslušnou sprievodnou dokumentáciou od dodávateľov fliaš. 76. Výrobky z papiera (do 2 bodov) Aspoň 50 % používaného toaletného papiera/papierových vreckoviek a/alebo kancelárskeho papiera má udelenú environmentálnu značku spoločenstva alebo iné národné alebo regionálne environmentálne značky I typu podľa ISO (1 bod za každú z týchto dvoch kategórií výrobkov z papiera). Hodnotenie a overovanie: Žiadateľ poskytne údaje a dokumentáciu (vrátane príslušných faktúr), kde budú uvedené množstvá týchto použitých výrobkov a počet tých, ktoré majú environmentálnu značku. 77. Trvanlivé výrobky (do 3 bodov) Aspoň 10 % z každej kategórie trvanlivého tovaru (napr. posteľná bielizeň, uteráky, obrusy, osobné počítače, televízory, matrace, práčky, umývačky riadu, chladničky, vysávače, tuhé podlahové krytiny, žiarovky,…), ktoré sa nachádzajú v turistickom ubytovacom zariadení, má udelenú environmentálnu značku spoločenstva alebo iné národné alebo regionálne environmentálne značky I typu podľa ISO (1 bod za každú kategóriu max. tri kategórie trvanlivého tovaru). Hodnotenie a overovanie: Žiadateľ poskytne údaje a dokumentáciu, kde budú uvedené množstvá týchto výrobkov vo vlastníctve a počet tých, ktoré majú environmentálnu značku. 78. Ekologické potraviny (1 bod) Hlavné zložky aspoň dvoch jedál budú vyrobené metódami ekologického poľnohospodárstva, ako je ustanovené v nariadení (EHS) č. 2092/91. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou sprievodnou dokumentáciou. 79. Miestne potravinové výrobky (1 bod) Pri každom jedle vrátane raňajok sa ponúknu aspoň dva potravinové výrobky z miestnych zdrojov. Hodnotenie a overovanie: Žiadateľ poskytne vyhlásenie o súlade s týmto kritériom spolu s príslušnou sprievodnou dokumentáciou. VŠEOBECNÉ MANAŽÉRSTVO 80. Registrácia EMAS (3 body) alebo certifikácia ISO (1,5 bod) turistického ubytovacieho zariadenia Turistické ubytovacie zariadenie musí byť registrované podľa systému environmentálneho manažérstva a auditu spoločenstva (EMAS) (3 body) alebo musí mať certifikát podľa ISO 14001 (1,5 bodu). Hodnotenie a overovanie: Žiadateľ poskytne príslušný dôkaz o registrácii EMAS alebo certifikácii podľa ISO 14001. 81. Registrácia EMAS (1,5 bodu) alebo certifikácia ISO (1 bod) dodávateľov Aspoň jeden z hlavných dodávateľov alebo poskytovateľov služieb turistického ubytovacieho zariadenia musí byť registrovaný v EMAS (1,5 bodu) alebo musí mať certifikát podľa ISO 14001 (1 bod). Hodnotenie a overovanie: Žiadateľ poskytne príslušný dôkaz o registrácii EMAS alebo certifikácii podľa ISO 14001 aspoň jedného zo svojich hlavných dodávateľov. 82. Environmentálny dotazník (1 bod) Ubytovacie zariadenie predloží hosťom dotazník, aby vyjadrili svoje stanovisko týkajúce sa environmentálnych aspektov ubytovacieho zariadenia. Hodnotenie a overovanie: Žiadateľ poskytne kópiu dotazníku a uvedie postupy ich rozdeľovania a zberu a zohľadnenia odpovedí. 83. Elektromery a vodomery (1 bod) Ubytovacie zariadenia musí mať nainštalované dodatočné elektromery a vodomery umožňujúce zber údajov o spotrebe pri rôznych činnostiach alebo o spotrebe strojov. Hodnotenie a overovanie: Žiadateľ poskytne podrobné vysvetlenie k tomu, ako ubytovacie zariadenie spĺňa toto kritérium spolu s analýzou zozbieraných údajov (ak sú už dostupné). 84. Ďalšie environmentálne opatrenia (maximálne 3 body) Buď: a) ďalšie environmentálne opatrenia (do 1,5 bodu za každé, do maximálne 3 bodov): Vedenie turistického ubytovacieho zariadenia prijme ďalšie environmentálne opatrenia na zlepšenie environmentálneho správania turistického ubytovacieho zariadenia a na ktoré sa nevzťahuje žiadne z uvedených kritérií (či už povinné alebo nepovinné). Príslušný orgán posudzujúci žiadosť pripíše body týmto opatreniam, nie viac ako 1,5 bodu na každé opatrenie. Hodnotenie a overovanie: Žiadateľ poskytne vyhlásenie o súlade s týmto kritériom spolu s úplným opisom každého ďalšieho opatrenia, ktoré si žiadateľ želá zohľadniť; alebo b) udelenie environmentálnej značky (3 body): Turistickému ubytovaciemu zariadeniu sa udelí jedna národná alebo regionálna environmentálna značka typu I podľa ISO. Hodnotenie a overovanie: Žiadateľ poskytne príslušný dôkaz o udelení environmentálnej značky. [1] Ú. v. ES L 283, 27.10.2001, s. 33. [2] Ú. v. ES L 167, 22.6.1992, s. 17. [3] Ú. v. ES L 86, 3.4.2002, s. 26. [4] Ú. v. ES L 71, 10.3.1998, s. 1. [5] Ú. v. ES L 226, 6.9.2000, s. 3. [6] Ú. v. ES L 86, 3.4.2002, s. 26. [7] Ú. v. ES L 45, 17.2.1994, s. 1. [8] Ú. v. ES L 118, 7.5.1997, s. 1. [9] Ú. v. ES L 136, 21.6.1995, s. 1. [10] Ú. v. ES L 332, 15.12.2001, s. 1. [11] Ú. v. ES L 198, 22.7.1991, s. 1. --------------------------------------------------